Komisijos reglamentas (EB) Nr. 1111/2003
2003 m. birželio 26 d.
iš dalies keičiantis Reglamentą (EB) Nr. 2375/2002, atidarantį trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantį jų administravimą bei nukrypstantį nuo Tarybos reglamento (EEB) Nr. 1766/92
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1104/2000 [2], ypač į jo 12 straipsnio 1 dalį,
atsižvelgdama į 2002 m. gruodžio 19 d. Tarybos sprendimą 2003/253/EB dėl Europos bendrijos ir Kanados susitarimo pasikeičiant raštais sudarymo pagal GATT 1994 XXVIII straipsnį siekiant iš dalies pakeisti javams taikomas nuolaidas, numatytas EB nuolaidų sąraše CXL, pridėtame prie GATT 1994 [3], ypač į jo 2 straipsnį,
atsižvelgdama į 2002 m. gruodžio 19 d. Tarybos sprendimą 2003/254/EB dėl Europos bendrijos ir Jungtinių Amerikos Valstijų susitarimo pasikeičiant raštais sudarymo dėl javams taikomų nuolaidų, numatytų prie GATT 1994 pridėtame EB nuolaidų sąraše CXL [4], pakeitimo, ypač į jo 2 straipsnį,
kadangi:
(1) Komisijos reglamentas (EB) Nr. 2375/2002 [5] su pakeitimais, padarytais Reglamentu (EB) Nr. 531/2003 [6], atidaro 2981600 tonų žemos ir vidutinės kokybės paprastųjų kviečių, kurių kodas pagal KN yra 10019099, importo tarifinę kvotą. Iš šios tarifinės kvotos 572000 tonų skiriama Jungtinių Amerikos Valstijų kilmės importui ir 38000 tonų Kanados kilmės importui.
(2) Pirmąjį ir antrąjį 2003 m. ketvirtį ūkio subjektai rodė didelį susidomėjimą importu pagal III kvotos dalį, taikomą visoms trečiosioms šalims, išskyrus Jungtines Amerikos Valstijas ir Kanadą, ir tai lėmė didesnę paklausą negu buvo galima patenkinti. Be to, iškilo ryšio tarp Komisijos ir kai kurių valstybių narių institucijų problemų, dėl kurių atsirado neaiškumų dėl faktiškai visoje Bendrijoje prašomų skirti kiekių ir sunkumų tikrinant pagal kvotą turimus kiekius. Reikia patikslinti valstybių narių pareigas šioje srityje.
(3) Importo licencijų galiojimą šiuo metu reglamentuoja Komisijos reglamento (EB) Nr. 1162/95 [7] su paskutiniais pakeitimais, padarytais Reglamentu (EB) Nr. 498/2003 [8], 6 straipsnio 1 dalis. Atsižvelgiant į importo licencijų galiojimo neapibrėžtumą, tikslinga Reglamente (EB) Nr. 2375/2002 įterpti aiškią nuostatą, kuria siekiama užtikrinti, kad importo licencijos pagal tarifinės normos kvotą galiotų ne trumpiau kaip 45 dienas.
(4) Reglamentas (EB) Nr. 2375/2002 buvo visų pirma priimtas laikinai nuo 2003 m. sausio 1 d. iki 2003 m. birželio 30 d., kol bus iš dalies pakeistas Reglamentas (EB) Nr. 1766/92. Kadangi to reglamento nuostatos minėtu laikotarpiu veikė gerai, tikslinga jas taikyti nuolat.
(5) Todėl atitinkamai reikėtų iš dalies pakeisti Reglamentą (EB) Nr. 2375/2002.
(6) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2375/2002 iš dalies keičiamas taip:
1. 5 straipsnis iš dalies keičiamas taip:
a) 1 dalies antra pastraipa pakeičiama taip:
"Kiekvienoje licencijos paraiškoje nurodomas kiekis, kuris neturi būti didesnis už atitinkamu laikotarpiu atitinkamo produkto importui pagal kvotos dalį turimą kiekį. Atitinkamoje valstybėje narėje pareiškėjai gali pateikti tik vieną licencijos paraišką."
b) 2 dalis pakeičiama taip:
"2. Licencijos paraiškų pateikimo dieną ne vėliau kaip 18.00 valandą Briuselio laiku kompetentingos institucijos faksu siunčia Komisijai pranešimą pagal šio reglamento priede pateiktą pavyzdį ir nurodo bendrą kiekį, kuris apskaičiuojamas sudėjus visus importo licencijos paraiškose nurodytus kiekius. Pranešimai siunčiami net ir tuo atveju, kai tam tikroje valstybėje narėje nepaduodama nei viena paraiška. Ši informacija turi būti perduodama atskirai nuo informacijos apie kitas javų importo licencijos paraiškas.
Jei valstybė narė per nustatytą terminą neatsiunčia Komisijai pranešimo apie joje paduotas paraiškas, Komisija laiko, kad toje valstybėje narėje nebuvo paduota nei viena paraiška."
2. Įterpiamas 6 straipsnis:
"6 straipsnis
Importo licencijos galioja 45 dienas nuo jų išdavimo dienos. Remiantis Reglamento (EB) Nr. 1291/2000 23 straipsnio 2 dalimi, licencijos galiojimo laikas skaičiuojamas nuo faktinės jos išdavimo dienos."
3. 12 straipsnio trečia pastraipa išbraukiama.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. birželio 26 d.